**Kerecsend Község Önkormányzata**

**3396 Kerecsend, Fő út 55.**

**Tel.: (36) 550-320 Fax. : (36) 550-328**

**e-mail: kerecsendph @ chello.hu**

***J e g y z ő k ö n y v***

***Kerecsend Község Önkormányzata Képviselő-testületének***

***2020. június 30-i soros, nyilvános testületi üléséről***

|  |  |
| --- | --- |
| 29/2020. (VI.30.) határozat | 2020. II. félévi ülésterv |
| 30/2020. (VI.30.) határozat | Családi napközik beszámolójának elfogadásáról |
| 31/2020. (VI.30.) határozat | Borklub beszámolójának elfogadásáról |
| 32/2020. (VI.30.) határozat | Fave beszámolójának elfogadásáról |
| 33/2020. (VI.30.) határozat | Csak Egy Lépés Egyesület beszámolójának elfogadásáról |
| 34/2020. (VI.30.) határozat | Kerecsend Közbiztonságáért Polgárőr Egyesület beszámolójának elfogadásáról |
| 35/2020. (VI.30.) határozat | Kerecsendi Polgárőr Egyesület beszámolójának elfogadásáról |
| 36/2020. (VI.30.) határozat | KEFTA beszámolójának elfogadásáról |
| 37/2020. (VI.30.) határozat | Világítani Fogok Egyesület beszámolójának elfogadásáról |
| 38/2020. (VI.30.) határozat | KLE beszámolójának elfogadásáról |
| 39/2020. (VI.30.) határozat | Önkormányzati Fejlesztések Támogatása pályázat benyújtásáról (orvosi rendelő külső) |
| 40/2020. (VI.30.) határozat | Tájhát felújítási pályázat benyújtásáról |
| ***5/2020. (VII.1.) önkormányzati rendeletet*** | ***az Önkormányzat 2019. évi költségvetéséről szóló 2/2019. (II.14.) önkormányzati rendelet módosításáról*** |
| ***6/2020. (VII.1.) önkormányzati rendeletet*** | ***az Önkormányzat 2019. évi költségvetésének végrehajtásáról*** |

*A jegyzőkönyv 64-77. közötti számozott oldalt tartalmaz*

**J E G Y Z Ő K Ö N Y V**

Készült: 2020. június 30-án Kerecsend Község Önkormányzata Képviselő-testületének soros, nyilvános testületi ülésén (Kerecsend, Fő u. 55.)

***Jelen vannak:***

Sári László polgármester

Kiss Sándor címzetes főjegyző

Forgácsné Román Rita alpolgármester

Suha József alpolgármester

Burai József fépviselő

Nagy Ferenc képviselő

Prokaj Milán képviselő

Radics Roland jegyzőkönyvvezető

***Meghívottként jelen vannak:***

Riczuné Angel Henriett FAVE elnök

Schönberger Csaba Jakob KNNÖ elnök

Román Lászlóné iskolaigazgató

Ludvig Zsolt Csabáné Családi bölcsőde

Cseh Ágnes Családi Bölcsőde

1 fő helyi lakos

**Sári László polgármester:**

Tisztelettel köszöntök mindenkit mai soros testületi ülésünkön. Megállapítom, hogy a testület határozatképes. Tekintettel arra, hogy a faluban nem történt a járvány ideje alatt megbetegedés, szeretném, ha közösen elmondanánk egy imát.

*Sári László polgármester és a meghívottak imádságot mondanak.*

**Sári László polgármester:**

A veszélyhelyzet kihirdetésekor rengeteg feladatot kellett elvégeznie az Önkormányzatnak. Elmondhatjuk, hogy a veszélyhelyzet ideje alatt a dolgozók becsülettel helyt álltak. Nem szeretek senkit sem kiemelni, de három ember esetében elmondhatjuk, hogy minden körülmények között újabb feladatokat elvállalva igyekeztek megkönnyíteni a mindennapokat. Ezúton szeretnék mindenkinek köszönetet mondani, akik segítettek ebben a nehéz időszakban. Három ember részére bruttó 50.000 forint jutalmat állapítottam meg. A három jutalmazott Nagy Ferenc, Tóthné Bonivárt Zsuzsanna és Radics Istvánné.

*Sári László polgármester átadja a jutalmazottak részére a határozatok egy-egy példányát.*

*Radics Istvánné és Tóthné Bonivárt Zsuzsanna elhagyják az üléstermet.*

**Sári László polgármester:**

A napirendi pontok tárgyalását követően szeretnék zárt ülést elrendelni. Kérdezem, hogy ki az, aki egyetért azzal, hogy a meghívóban kiküldött napirendi pontoknak megfelelően folytassuk le az ülést?

*A Képviselő-testületek napirenddel kapcsolatban kérdése, észrevétele nem volt, egyhangúlag jóváhagyták azt.*

**I. napirendi pont:**

**Sári László polgármester:**

Az első napirendi pontban szeretném felolvasni a szokásos tájékoztatómat. Összeállítottunk egy gyűjteményt azokról a határozatokról, amelyeket a veszélyhelyzet ideje alatt saját hatáskörben meghoztam.

*Megtartja tájékoztatóját az elmúlt ülés óta végzett munkáról.*

*(A tájékoztató a jegyzőkönyvhöz mellékelve.)*

**Sári László polgármester:**

Kérdezem, hogy a tájékoztatóval, illetve a kiküldött anyaggal kapcsolatban van-e valakinek kérdése?

**Forgácsné Román Rita alpolgármester:**

Szeretném megköszönni mindenkinek a COVID-19 járvány alatti helytállását. Azt szeretném megkérdezni, hogy a járvány ideje alatt mennyi segélyt kellett kiosztani? Készült-e erről valamilyen kimutatás?

**Sári László polgármester:**

A pontos számokat ebben a pillanatban nem tudom megmondani. Emlékeim szerint valamivel több, mint egymillió forint került kiosztásra a járványhelyzettel összefüggésben.

*A képviselő-testület tudomásul vette Sári László polgármester tájékoztatóját.*

**II. napirendi pont:**

**Sári László polgármester:**

A kiküldött üléstervhez kapcsolódóan annyi kiegészítést tennék, hogy az anyagból kimaradt a 2019-re vonatkozó közbiztonsági beszámoló. Ennek tárgyalását a júliusi testületi ülésre tervezzük. Ezzel kapcsolatban van-e valakinek észrevétele?

**Suha József alpolgármester:**

Átnéztem az üléstervet. Szeretném megkérdezni, hogy az RNÖ-nek, valamint az NNÖ-nek nem kell beszámolót készítenie?

**Kiss Sándor címzetes főjegyző:**

A nemzetiségi önkormányzatoknak nincsen beszámolási kötelezettsége a képviselő-testület felé. Az elvégzett munkáról tájékoztató formájában van lehetősége beszámolni a nemzetiségi önkormányzatoknak. Amennyiben a képviselő-testület egyetért, beütemezhetjük a nemzetiségi önkormányzatok tájékoztatóját. Javaslom, hogy a nemzetiségi önkormányzatok tájékoztatójára a november 10-i testületi ülésen kerüljön sor. A Német Nemzetiségi Önkormányzatot is megkérhetjük a tájékoztató elkészítésére.

**Schönberger Csaba Jakob NNÖ elnök:**

Mivel beszámolási kötelezettsége a Német Nemzetiségi Önkormányzatnak nincsen, ezért beszámolót nem készítünk, tájékoztatást szívesen adunk a munkánkról.

**Sári László polgármester:**

Amennyiben az üléstervvel kapcsolatosan más észrevétel nincsen, kérem, hogy szavazzunk.

*A képviselő-testület egyhangúlag, hét igen szavazattal elfogadta az alábbi határozatot:*

**29/2020. (VI.30.) határozat**

Kerecsend Község Önkormányzatának Képviselő-testülete a határozat melléklete szerint elfogadta a Képviselő-testület 2020. II. félévi üléstervére vonatkozó javaslatot.

Felelős: Sári László polgármester

Határidő: az ülésterv szerint 2020. december 31-ig

**III. napirendi pont:**

**Sári László polgármester:**

A hármas számú napirendi pontunk a tavalyi gazdálkodásról szóló beszámoló. A zárszámadáson szereplő összegeket látva úgy gondolom, hogy a tavalyi évet sikeresen zártuk gazdálkodási szempontból. A mindennapokban sajnos nem érezhető ennek a hatása. Idén nehéz időszakon vagyunk túl, amelynek valószínűleg még nincsen vége. Mivel az iparűzési adó befizetésének elhalasztását a kormányzat engedélyezte, valamint egyelőre nem látjuk azt, hogy milyen konkrét pénzügyi segítséget kapunk a kormányzattól, így a 2020-as költségvetés módosítása egyelőre megalapozatlan lenne. A kiküldött anyagból jól látható, hogy az egyes feladatok ellátásához mennyivel kapunk kevesebb támogatást, mint amennyiből ténylegesen el lehetne látni az adott feladatot. Ilyen körülmények között elég nehéz gazdálkodni. Kérdezem jegyző urat, hogy szóbeli kiegészítést szeretne-e tenni a napirendi ponthoz kapcsolódóan.

**Kiss Sándor címzetes főjegyző:**

Igen, szeretnék egy rövid bevezetőt mondani. Két előterjesztésünk van a napirendi ponthoz kapcsolódóan: az egyik az elmúlt évi költségvetési rendelet módosítását, a másik pedig az elmúlt évi költségvetés végrehajtását tartalmazza. A rendeletmódosítás kapcsán nem kívánok szóbeli kiegészítést tenni, hiszen a rendeletmódosításhoz kapcsolódó táblázat egyértelműen bemutatja az előirányzat módosításokat. Köztudott, hogy az év közbeni változásokat átvezetjük és ehhez igazítjuk hozzá a költségvetés főszámait.

A beszámoló kapcsán kitérnék azokra az eseményekre, amelyek nagyban befolyásolták az elmúlt év gazdálkodását. A képviselő-testület a 2019. költségvetési évben négy prioritást határozott meg.

Az első prioritás az önkormányzati alapfeladatok biztonságos ellátása. A Kerecsendi Közös Önkormányzati Hivatal tekintetében elmondható, hogy a támogatási összeg érdemben nem változott az elmúlt évekhez képest a tervezési időszakban. Nem változott a Kerecsend és Demjén közötti teherviselési arány sem. Ez az arány körülbelül 80-20%-ban oszlik meg a két település között. A képviselő-testületek jóváhagyásával 2019 elején pályázatot nyújtottunk be a köztisztviselői illetményalap növelésének támogatására. A pályázat eredményeképpen 6.824 e Ft-ot kaptunk az elmúlt év végéig történő felhasználásra. Ennek köszönhetően a több mint tíz éve változatlan 38.650 Ft-os köztisztviselői illetményalapot – a pályázati kiírás szerint - 46.380 Ft-ra emeltük fel. A pályázati úton elnyert támogatásnak köszönhetően átlagosan 20 %-os bérfejlesztést tudtunk biztosítani a Hivatal dolgozóinak 2019. december 31-ig. A Hivatal működésével összefüggő önkormányzati saját forrásokat mind Kerecsend, mind Demjén folyamatosan átadta, így a Hivatal működése az év során pénzügyileg biztosított volt. Elkészítettük az elszámolást is a két Önkormányzat között a hivatal működésére, valamint azokra a közös feladatokra is, amelyeket együtt láttunk el a Demjéni Önkormányzattal. Ezek közé a feladatok közé tartozott az év közepéig az óvodai közös fenntartású intézmény, a védőnői szolgálatra, valamint a családsegítő szolgálat is. Az elszámolás alapján Demjén Községnek még 1,8 millió forintos fizetési kötelezettsége van Kerecsenddel szemben. Ennek a kötelezettségnek a költségvetési beszámolók elfogadása után fog eleget tenni a társtelepülés.

A következő nagy feladat az alapfeladatok ellátásának tekintetében a Berekerdő Óvoda működtetése. 2019. július 1-től a Demjéni Önkormányzat kilépett az Óvodafenntartó Társulásból. Ezzel összefüggésben a gazdálkodás tekintetében változás nem történt, hiszen a Varázs Óvoda arányosan vitte magával a központi finanszírozást, illetve a saját forrásigényt is. A Berekerdő Óvodával kapcsolatban meg kell említeni, hogy a képviselő-testület 2019. szeptemberi döntése a gyermeklétszámot 100 főben, a csoportszámot 4 csoportban maximalizálta. A csökkenés eredményeképpen csökkentek a bevételek, illetve a kiadások is. 2017-től kezdődően folyamatosan növekszik a saját forrás igénye az Óvoda működtetésének. Az elmúlt évben a teljesítési adatok alapján mintegy 28%-os saját forrást kellett biztosítania az Óvoda működtetéséhez az Önkormányzatnak. A Pénzügyi Bizottság ülésén felmerült, hogy óriási terhet jelent az Óvoda működtetése, azonban az összes feladat ellátása tekintetében arról számolhatunk be, hogy a feladatfinanszírozás jóval alacsonyabb a tényleges kiadásoknak. Az Óvoda esetében ez az anomália azért tűnik nagyobbnak, mert abszolút értékben nagyobb a költségvetésének a bevételi és kiadási főösszege. Sajnálatos módon az összes feladat ellátásának tekintetében ugyanezek az arányok érvényesülnek.

Az Apró Lábak Biztos Kezdet Gyerekház ténylegesen a tavalyi év január 1-jétől kezdte meg a működését. A működést megalapozó pályázat finanszírozza a feladat ellátásával kapcsolatban felmerülő kiadásokat, ezért a feladat ellátása során költségek nem keletkeznek. Az Önkormányzatot csupán a kiadások megelőlegezése terheli. Miután felhasználtuk a pályázati forrásként kapott előleget, valamint azzal elszámoltunk, sajnos nagyon lassan kapjuk vissza a támogatási összegeket. Igyekszünk felgyorsítani ezt a folyamatot, de a járványhelyzet miatt még lassabban történt meg a kifizetési kérelmek elbírálása.

A családi bölcsődék működtetését 2019. január 1-től vette vissza az Önkormányzat. A többes szám azért indokolt, mert két csoport működik, melyek különálló családi bölcsődéknek minősülnek. A tavalyi évben az a bérlemény, amelyben a családi bölcsődék működtek, eladásra került, így az Önkormányzatnak új elhelyezési lehetőséget kellett teremtenie. Ezt a lehetőséget az Óvodában találtuk meg. Úgy értesültünk, hogy a szülők elégedettek a helyzettel, ezt támasztja alá, hogy mindkét bölcsőde maximális létszámmal működik. A feladat ellátásával kapcsolatban elmondható, hogy a feladatfinanszírozás összege alatta marad a tényleges kiadásoknak. Az előző képviselő-testület döntött arról, hogy a bölcsőde végleges elhelyezése a Demjéni úton található volt védőnői szolgálati lakásban történjen meg. A lakás felújítására pályázatot nyújtottunk be, amely a tavalyi évben nem vezetett eredményre.

Az alapfeladatok körében a háziorvosi ellátásról is említést kell tennünk. A bevételi tényadat 17.865 e Ft, míg a kiadási 23.572 e Ft lett az év végére. Látható, hogy ez a feladat is meglehetősen alulfinanszírozott. A szolgálat tárgyi feltételeinek javítására benyújtott pályázatunk 2019-ben eredményre vezetett.

A védőnői szolgálatot tovább működtettük Demjén Önkormányzatával közösen. Az elszámolás kapcsán Demjénnek még 300 e forintot kell fizetnie a Kerecsendi Önkormányzat számára.

A szociális feladatokat az elmúlt évekhez hasonlóan elláttuk. A közfoglalkoztatás terén megpályáztuk a START Mezőgazdasági Programot, valamint a hagyományos Közfoglalkoztatási Programot. Mindkét pályázatunk eredményre vezetett. Fontos eredménye a programnak az a bevétel, amit a START Mezőgazdasági Program kapcsán teljesíteni tudunk. Ez a bevétel a közfoglalkoztatással összefüggésben használható fel.

A családsegítő és gyermekjóléti szolgálatot, valamint a házi segítségnyújtás rendszerét tovább működtettük a tavalyi évben. Pénzügyi feltételeket illetően változás nem történt. A Közösségi Ház felújítását követően a feladatokat ellátó munkatársak beköltözhettek az új épületbe, így jelentően javultak a feladatellátás tárgyi feltételei.

A Tanoda kapcsán elmondható, hogy az Önkormányzat rezsifinanszírozást vállalt. A Tanoda működtetéséhez összességében nem kellett az Önkormányzatnak kiegészítenie a kiadásokat. A rezsiköltségeket az Önkormányzat leszámlázta a Tanodai Programnak és ez bevételként jelentkezett az Önkormányzat tekintetében.

A többi feladat ellátása a korábbi éveknek megfelelő keretek között zajlott. A 2018-as tényadatok alapján jelentősen megnöveltük a 2019. évi adóbevételi tervünket. 61.381 e forintot terveztünk, ezzel szemben a bevételeink 65.702 e forintot tettek ki, mintegy négymillió forinttal sikerült túlteljesíteni ezt a tervet. Sajnos az idei évben erre az eredményre jó eséllyel nem számíthatunk, de a kollégák mindent megtesznek annak érdekében, hogy a hátralékokat behajtsák. Tudjuk, hogy a gépjárműadót a kormányzat elvonta az önkormányzatoktól, az iparűzési adó tekintetében is változások következtek be, ezért kérdéses, hogy hogyan realizálódnak ezek a bevételek.

A második prioritás az elnyert pályázati források hatékony felhasználása volt. 2019-ben jelentős volt az eredményes pályázataink száma. Az első a Közösségi Ház felújítása, amelynek kapcsán 42 millió forintot nyertünk el. A 2018 végén megkezdődött kivitelezés 2019 júniusában befejeződött. A projekt záró beszámolóját és pénzügyi elszámolását határidőben benyújtottuk a Magyar Államkincstárnak, azonban a záró helyszíni ellenőrzésre mindeddig nem került sor.

2018. február 1-jén kezdődött meg a Kerecsend-Demjén Óvodafenntartó Társulás kerecsendi és demjéni óvoda udvarának felújítását célzó TOP-projektje. Erre a célra 41.274.289 Ft-ot nyertünk el. A projekt fizikai befejezése 2019. január 31-én történt meg. Az elszámolást és a záró szakmai beszámolót benyújtottuk. Ezt követően sor került a projekt helyszíni záró ellenőrzésére, aminek alapján elszámolásunkat és a záró beszámolót elfogadták, a projekt tehát lezárult. Hozzátartozik, hogy kötbért kellett megállapítanunk a kivitelezővel szemben, miután nem sikerült határidőre teljesítenie a feladatot. Ennek eredményeként gondoskodtunk a kerecsendi óvoda hátsó részén, a projektben nem tervezett kerítés szakasz felépítéséről.

A Kerecsendi Fiatalok Továbbtanulásáért Közalapítvány 2019-ben 13.500 e Ft-ot nyert el a „Kerecsendi Sólymok Tanoda programja 2019” című projektjük megvalósítására a Társadalmi Esélyteremtési Főigazgatóságtól. A pályázati pénz felhasználásával elszámoltunk. Mind a Főigazgatóság, mind a Kincstár elfogadta a beszámolókat és az elszámolásokat is. 2020-ra hasonló összegben sikerült pályázati támogatást elnyernie a Tanodának, a program ilyen módon folytatódik.

A Biztos Kezdet Gyerekház projekt megvalósítása 2018 júliusában megkezdődött. A megvalósítási időtartam 48 hónap. A támogatás összesen 40 millió forintot tesz ki. 2019. január 1-jétől elkezdődött a program szakmai része, a megvalósítás jó ütemben halad. A gyerekház felújítására benyújtott pályázatunk 15 millió Ft támogatást nyert el. A támogatásból eddig sor került az épület külső és belső felújítására, energetikai korszerűsítésére, hőszigetelésére, színezésére, parkoló kialakítására és udvari játékok elhelyezésére. Az eszközbeszerzés augusztus 31-ig fog megtörténni.

Eredményes volt a Magyar Falu Program keretében az orvosi rendelő belső felújítására és orvosi eszközbeszerzésre benyújtott pályázatunk. Erre 29.947 e Ft támogatást nyertünk el. A kivitelezés megkezdődött. A felújítás időszakára a védőnői szolgálat ideiglenesen az iskola tornatermének orvosi rendelőjében kerül elhelyezésre.

Ugyancsak támogatást nyertünk el a Magyar Falu Program keretében orvosi szolgálati lakás építésére. A megpályázott típustervhez tartozó támogatási összeg 262.839 e Ft. A kivitelezés az eredményes közbeszerzési eljárást követően megkezdődött. Fontos megjegyezni, hogy nem pénzre pályázott az Önkormányzat, hanem egy típusterv szerinti épületre, valamint annak járulékos költségeire.

Eredményes volt a Magyar Falu Program keretében a járdafelújtáshoz szükséges anyag beszerzésére benyújtott pályázatunk is. Erre 4.999 e Ft-ot nyertünk. Ennek kapcsán a Csalit köz felújítása a holnapi napon indul. Remélhetőleg megoldódik a csapadékvíz-elvezetés, az aszfaltréteg felújítása valamint a sportpálya mögötti járdaszakasz építése is megtörténik. Utóbbi ugyancsak ebben az évben, későbbi időpontban fog megtörténni.

A Vidékfejlesztési Program keretében 11,3 millió Ft-ot nyertünk el a buszvárók felújítására és akadálymentesítésére. A kivitelezési munkák megkezdődtek, azonban a projekt finanszírozási nehézségei miatt egyelőre szünetelnek. Annak érdekében, hogy a pályázat finanszírozható legyen, benyújtottunk egy változás-bejelentést, hogy két mérföldkövesre alakítsuk át ezt a pályázatot. Amikor a pályázatírók megírták ezt a pályázatot, csak egy mérföldköves volt a pályázat. Ennek az lett a következménye, hogy nem lehet előleget igényelni, előleg nélkül viszont nem lehet finanszírozni a projektet. A bejelentést március közepén nyújtottuk be, azóta válasz nem érkezett ezzel kapcsolatban. A kivitelező elkezdte a munkálatokat, de a finanszírozási nehézségek miatt felfüggesztette azokat.

Vis maior pályázat keretében 2.674 e Ft-ot nyertünk el a nagy mennyiségű eső miatt károsodott Petőfi utcai átereszek és árkok helyreállítására. A munkálatok részben elkészültek a káreseményhez kapcsolódóan. A befejezésről az év végéig kell gondoskodnunk.

Az önkormányzatok rendkívüli támogatására benyújtott pályázatunkon 2.147 e Ft-ot nyertünk el, amit lejárt határidejű számlák kifizetésére fordítottunk.

A köztisztviselői illetményalap emelésére benyújtott pályázatunk 6.824 e Ft támogatásban részesült.

A start mezőgazdasági programra 39.984 e Ft, a hagyományos közfoglalkoztatási programra benyújtott pályázatunk pedig 12.316 e Ft támogatásban részesült.

A beszámoló írása idején értesültünk arról, hogy a „Bölcsődei fejlesztési program, 2018” című, tavaly benyújtott pályázatunk 47.922 e Ft támogatást nyert el. Ebből a forrásból terveztük felújítani a volt védőnői szolgálati lakást mini bölcsőde céljára.

A harmadik prioritás 2019. évi költségvetésünkben a „további pályázati források bevonása az Önkormányzat fejlesztési céljai érdekében” volt. Ezt bővebben nem fejteném ki, mivel többnyire potenciális lehetőségeket fogalmaztunk meg ennek keretében.

A negyedik prioritás az Önkormányzat költségvetési egyensúlyának biztosítása volt.

A költségvetésünk egyensúlyát megőriztük. Az egyensúly megőrzéséhez hozzájárult, hogy sok pályázati támogatást előre a számlánkra utaltak, ezek kedvezőbbé tették a pénzügyi helyzetünket az év végére.

A Pénzügyi Bizottság a tegnapi napon megtárgyalta az előterjesztést, ezzel kapcsolatban elnök úr fog javaslatot tenni.

**Sári László polgármester:**

Mielőtt elnök úrnak szót adnék, tájékoztatásul elmondom, hogy a tavalyi évben benyújtottuk a Magyar Falu Program keretében a temetővel, ravatalozóval, valamint az óvoda tetőszerkezetének felújításával, fűtéskorszerűsítésével kapcsolatos pályázatokat is. Az idei évben információim szerint ezek a pályázatok nem kerülnek kiírásra. Úgy értesültem, hogy a jövő évben újabb TOP-os pályázatok kerülhetnek kiírásra. Ezzel kapcsolatban egy előzetes adategyeztetés megtörtént. A legfontosabb a csapadékvíz elvezetésének megoldása lenne. Átadom a szót elnök úrnak.

**Békési Gyula képviselő:**

A Pénzügyi Bizottság elfogadásra javasolja az előterjesztést.

**Sári László polgármester:**

Kérdezem, hogy van-e kérdés a napirendi ponthoz kapcsolódóan.

**Prokaj Milán képviselő:**

Szeretném megkérdezni, hogy 2019-ben mennyibe került az orvosi ellátás?

**Kiss Sándor címzetes főjegyző:**

23.572 e Ft-ba került, amihez 17.865 e Ft támogatást kaptunk.

**Sári László polgármester:**

Ha nincs több kérdés, akkor kérem, hogy szavazzunk. Két rendeletről szavazunk, ezért név szerinti szavazással kell döntenünk. Az első rendelet a tavalyi év költségvetési rendeletének módosításáról szóló rendelet. Ki az, aki támogatja a rendelet módosítását?

*A képviselők név szerinti szavazással, hét igen szavazattal az alábbiak szerint elfogadták az* ***5/2020. (VII.1.) önkormányzati rendeletet az Önkormányzat 2019. évi költségvetéséről szóló 2/2019. (II.14.) önkormányzati rendelet módosításáról***

 Sári László igen

Forgácsné Román Rita igen

 Suha József igen

Prokaj Milán igen

 Burai József igen

 Nagy Ferenc igen

 Békési Gyula igen

**Sári László polgármester:**

Köszönöm szépen. A második rendelet, amiről név szerinti szavazást kérek, az Önkormányzat 2019. évi költségvetésének végrehajtásáról szóló önkormányzati rendelet.

*A képviselők név szerinti szavazással, hét igen szavazattal az alábbiak szerint elfogadták a* ***6/2020. (VII.1.) önkormányzati rendeletet az Önkormányzat 2019. évi költségvetésének végrehajtásáról***

 Sári László igen

Forgácsné Román Rita igen

 Suha József igen

Prokaj Milán igen

 Burai József igen

 Nagy Ferenc igen

 Békési Gyula igen

**IV. napirendi pont:**

**Sári László polgármester:**

A következő napirendi ponthoz kapcsolódóan köszöntöm a Mazsola Családi Bölcsőde vezetőjét, Ludvig Zsolt Csabánét. Kérdezem, hogy a beszámolóhoz kapcsolódóan szóbeli kiegészítést szeretne-e tenni.

**Ludvig Zsolt Csabáné Családi bölcsőde:**

A beszámolóval kapcsolatban szóbeli kiegészítést nem kívánok tenni. A berendezkedés az Óvoda épületében zökkenőmentesen megtörtént. Nagyon sok segítséget kaptunk a költözködés során is. A bölcsődék maximális létszámmal működnek, a szolgáltatással általánosságban elégedettek a gyermekek szülei.

**Sári László polgármester:**

Köszönjük szépen.

**Forgácsné Román Rita alpolgármester:**

Szeretném megköszönni a munkátokat. Gratulálok a beszámolóhoz. A kivitelezést követően is 7+7 fő lesz a bölcsődék létszáma, vagy esetlegesen lehetőség van a létszám növelésére?

**Ludvig Zsolt Csabáné Családi bölcsőde:**

Köszönöm szépen. 8+8 fő lehet a maximális létszám.

**Sári László polgármester:**

Amennyiben nincs több kérdés, kérem, hogy szavazzunk a Bölcsődék beszámolójáról. Ki az, aki egyetért a beszámolóval?

*A képviselő-testület egyhangúlag, hét igen szavazattal elfogadta az alábbi határozatot:*

**30/2020. (VI.30.) határozat**

Kerecsend Község Önkormányzatának Képviselő-testülete megtárgyalta a családi napközikben végzett munkáról szóló beszámolókat és elfogadta azokat.

**V. napirendi pont:**

**Sári László polgármester:**

Az utolsó tervezett napirendi pontunk a civil szervezetek beszámolója. A beérkezett beszámolók között szerepel a Borklub, a Csak Egy Lépés Egyesület, a Faluvédő Egyesület, a Kerecsendi Fiatalok Továbbtanulásáért Közalapítvány, a Lokálpatrióta Egyesület, a két polgárőr egyesület, illetve a Világítani Fogok Egyesület beszámolója. Köszönjük szépen a közösségért folytatott munkát, valamint a beszámolókat is. Kérem a civil szervezetek vezetőit, hogy amennyiben szóbeli kiegészítést kívánnak tenni a beszámolóhoz, jelezzék.

**Román Lászlóné iskolaigazgató:**

Röviden annyit tennék hozzá a beszámolóhoz, hogy 28 éve végezzük a munkánkat. Jólesik kimondani, hogy az alapítvány hozzájárulhatott ahhoz, hogy a kerecsendi fiatalok más településekhez képest is nagyobb százalékban szereztek szakképzettséget. Örömteli tendencia az is, hogy évről évre kerülnek ki a településről diplomások is. Készülünk a nyári táborozásunkra is, ami a Tisza-tónál kerül megrendezésre. Ezúton is szeretném megköszönni azoknak a munkáját, akik tevékenységükkel segítik az alapítvány munkáját.

**Sári László polgármester:**

Köszönjük szépen. A beszámolók kapcsán megemlíteném a két polgárőr egyesületet is, akik sok feladat ellátásában segédkeztek a pandémia alatt. A Világítani Fogok Egyesület az étkeztetéshez kapcsolódó adatok összegyűjtésében segédkezett. A Csak Egy Lépés Egyesület olyan pályázatot tervez megvalósítani, amely lehetőséget nyújt a rászorulóknak informatikai képzésben való részvételre. A tanfolyamban részt vevők a képzés végén tablethez juthatnak. Ezúton is szeretném mindenkinek megköszönni a közösség részére végzett önkéntes munkát. Amennyiben nincsen kérdés, kérem, hogy szavazzunk a beszámolók elfogadásáról. Ki az, aki a Borklub beszámolóját elfogadja?

*A képviselő-testület hat igen szavazattal, egy tartózkodás mellett elfogadta az alábbi határozatot:*

**31/2020. (VI.30.) határozat**

Kerecsend Község Önkormányzatának Képviselő-testülete megtárgyalta a Kerecsendi Borklub 2019-ben végzett munkájáról és 2020. évi terveiről szóló beszámolót és elfogadta azt.

**Sári László polgármester:**

Ki az, aki a FAVE beszámolóját elfogadja?

*A képviselő-testület egyhangúlag, hét igen szavazattal elfogadta az alábbi határozatot:*

**32/2020. (VI.30.) határozat**

Kerecsend Község Önkormányzatának Képviselő-testülete megtárgyalta a Kerecsendi Faluvédő Egyesület 2019-ben végzett munkájáról és 2020. évi terveiről szóló beszámolót és elfogadta azt.

**Sári László polgármester:**

Ki az, aki a Csak Egy Lépés Egyesület beszámolóját elfogadja?

*A képviselő-testület egyhangúlag, hét igen szavazattal elfogadta az alábbi határozatot:*

**33/2020. (VI.30.) határozat**

Kerecsend Község Önkormányzatának Képviselő-testülete megtárgyalta a Csak Egy Lépés Egyesület 2019-ben végzett munkájáról és 2020. évi terveiről szóló beszámolót és elfogadta azt.

**Sári László polgármester:**

Ki az, aki a Kerecsend Közbiztonságáért Polgárőr Egyesület beszámolóját elfogadja?

*A képviselő-testület hat igen szavazattal, egy tartózkodás mellett elfogadta az alábbi határozatot:*

**34/2020. (VI.30.) határozat**

Kerecsend Község Önkormányzatának Képviselő-testülete megtárgyalta a Kerecsend Közbiztonságáért Polgárőr Egyesület 2019-ben végzett munkájáról és 2020. évi terveiről szóló beszámolót és elfogadta azt.

**Sári László polgármester:**

Ki az, aki a Kerecsendi Polgárőr Egyesület beszámolóját elfogadja?

*A képviselő-testület egyhangúlag, hét igen szavazattal elfogadta az alábbi határozatot:*

**35/2020. (VI.30.) határozat**

Kerecsend Község Önkormányzatának Képviselő-testülete megtárgyalta a Kerecsendi Polgárőr Egyesület 2019-ben végzett munkájáról és 2020. évi terveiről szóló beszámolót és elfogadta azt.

**Sári László polgármester:**

Ki az, aki a Kerecsendi Fiatalok Továbbtanulásáért Közalapítvány beszámolóját elfogadja?

*A képviselő-testület egyhangúlag, hét igen szavazattal elfogadta az alábbi határozatot:*

**36/2020. (VI.30.) határozat**

Kerecsend Község Önkormányzatának Képviselő-testülete megtárgyalta a Kerecsendi Fiatalok Továbbtanulásáért Közalapítvány 2019-ben végzett munkájáról és 2020. évi terveiről szóló beszámolót és elfogadta azt.

**Sári László polgármester:**

Ki az, aki a Világítani Fogok Egyesület beszámolóját elfogadja?

*A képviselő-testület egyhangúlag, hét igen szavazattal elfogadta az alábbi határozatot:*

**37/2020. (VI.30.) határozat**

Kerecsend Község Önkormányzatának Képviselő-testülete megtárgyalta a Világítani Fogok Egyesület 2019-ben végzett munkájáról és 2020. évi terveiről szóló beszámolót és elfogadta azt.

**Sári László polgármester:**

Ki az, aki a Lokálpatrióta Egyesület beszámolóját elfogadja?

*A képviselő-testület egyhangúlag, hét igen szavazattal elfogadta az alábbi határozatot:*

**38/2020. (VI.30.) határozat**

Kerecsend Község Önkormányzatának Képviselő-testülete megtárgyalta a Kerecsendi Lokálpatrióta Egyesület 2019-ben végzett munkájáról és 2020. évi terveiről szóló beszámolót és elfogadta azt.

**VI. napirendi pont:**

**Sári László polgármester:**

Köszönöm szépen. Egyebek napirendi pontra térünk át.

**Kiss Sándor címzetes főjegyző:**

Az orvosi rendelő belső felújítása jelenleg folyamatban van. Sajnos a külső felújításra benyújtott pályázatunkat a tavalyi évben elutasították. Idén újból megkíséreltük benyújtani a pályázatot a Magyar Falu Program keretében, azonban ez a kísérlet is eredmény nélkül zárult. Van lehetőség arra, hogy az "Önkormányzati Fejlesztések Támogatása” címen kiírt BM pályázat keretében kérjünk támogatást az orvosi rendelő külső felújítására. Arra szeretnék javaslatot tenni, hogy ezt a pályázatot nyújtsuk be. Sajnos az ajtók és az ablakok cseréje, valamint az akadálymentesítés nem belső munkálatnak számít, így a belső felújítás kereteibe nem fér bele. Az adóerő-képesség olyan mértékben javult Kerecsenden, hogy már nem tartozunk abba a kategóriába, amelyben a legmagasabb támogatási összeget lehet igénybe venni. Ennek megfelelően a BM-es pályázat esetében 15% saját forrást kell biztosítanunk, 85%-ra lehet pályáznunk. Az a költségvetés, amely ebben a pályázatban kezelhető, 29.448 e Ft. Ennek a 85%-a 25.030 e forint, a 15%-os saját forrás pedig 4,4 millió forint. Ebben az évben ez a pályázati felhasználás nagy valószínűséggel már nem fog megtörténni, hiszen mire elbírálják a pályázatot, addigra már nem leszünk olyan helyzetben, hogy egy beszerzési eljárást lefolytassunk, valamint a kivitelezés is megtörténjen. Az a kötelezettségvállalás, amit a képviselő-testület elfogad, ha beleegyezik a pályázat benyújtásába, jövő évben jelent majd kiadást a költségvetésünk számára. Polgármester úrral együtt azt javasoljuk, hogy nyújtsuk be a pályázatot az orvosi rendelő külső felújítására.

**Sári László polgármester:**

Kérdezem, hogy a pályázat benyújtásával kapcsolatban van-e valakinek kérdése.

**Forgácsné Román Rita alpolgármester:**

A költségvetési számokat áttekintve látható, hogy a tartalékok rovatban 0 Ft szerepel. Van arra lehetőség, hogy ezekre a rendkívüli pályázati lehetőségekre, amik önerőt igényelnek, elkülönítsünk egy tartalékkeretet?

**Sári László polgármester:**

Erre van lehetőség.

**Suha József alpolgármester:**

Személy szerint támogatom a pályázat benyújtását.

**Sári László polgármester:**

Amennyiben nincs kérdés, kérem, hogy szavazzunk. Ki az, aki támogatja a pályázat benyújtását?

*A képviselő-testület egyhangúlag, hét igen szavazattal elfogadta az alábbi határozatot:*

**39/2020. (VI.30.) határozat**

Kerecsend Község Önkormányzatának Képviselő-testülete úgy határozott, hogy pályázatot nyújt be az „Önkormányzati fejlesztések támogatása” tárgyban meghirdetett pályázat keretében az Önkormányzat tulajdonában álló Kerecsend, Fő u. 76. sz. (hrsz.631/1) alatti orvosi rendelő és védőnői szolgálat külső felújításának támogatására.

A felújítás teljes tervezett költsége: 29.448.100 Ft

Igényelt pályázati forrás: 25.030.885 Ft

Saját forrás összege: 4.417.215 Ft

A projekt megvalósításához szükséges saját forrást az Önkormányzat költségvetése terhére biztosítja.

A Képviselő-testület megbízza a polgármestert a pályázat előkészítésével és benyújtásával.

**Felelős:** Sári László polgármester

**Határidő:** a pályázati kiírás szerint

**Sári László polgármester:**

A következő előterjesztés a Tájházzal kapcsolatos. Ezzel kapcsolatban átadnám jegyző úrnak a szót.

**Kiss Sándor címzetes főjegyző:**

A Tájház felújítására is született egy új pályázati program. Ennek keretében lehetőség van a népi építészeti emlékek felújítására. Ebben a pályázatban olyan tájházak indulhatnak, amelyek szerepelnek a Tájházszövetség nyilvántartásában. 2003-ban nyertünk utoljára olyan pályázatot, amelyben felújítottuk a Tájházat. Akkor 4,6 millió forintot nyertünk, amelyből helyreállítottuk az épületet. Ez a pályázati kiírás lehetővé tenné azt, hogy 500.000-20.000.000 Ft-ig terjedő összegből 100%-os támogatásból lehessen felújítani az épületet. Ugyanakkor szigorú szakmai elvárásoknak kell megfelelni a pályázat elbírálása során. A pályázat kiírói ezért kétfordulós pályázatot írtak ki, melynek első fordulója arról szól, hogy a második fordulóhoz szükséges szakvéleményeket, dokumentációkat készíttesse el a pályázó. Amikor ez elkészül, a második forduló már az elképzelések megvalósításáról szól. A Tájház vezetője további épületeket szeretne elhelyezni a kiállítási tárgyaknak, azonban ez a pályázat új épületek építését nem teszi lehetővé, csupán a meglévő Tájház állapotának felújítására lehet fordítani az elnyert összeget.

Az lenne a javaslatom, hogy ebből a pénzből a nyári konyhát és a kamra épületét lenne célszerű felújítani, járulékos költségként pedig érdemes lenne kialakítani egy vizesblokkot. Javasolnám a képviselő-testületnek, hogy pályázzon az első fordulóra. A pályázat költségigényét egyelőre nem tudjuk megbecsülni. Csütörtökön érkezik a tervező úr, vele közösen tekintenénk át, hogy milyen felújítások lehetségesek ennek a pályázatnak a keretében. Költségkeretet ne állapítsunk meg, de vállalja a képviselő-testület a saját forrás bevonását, azzal a megkötéssel, hogy amennyiben a szükséges saját forrás 500 ezer forint alatt van, a költségvetési rendeletünk előírásai alapján polgármester úr vállalhasson kötelezettséget. Ha a saját forrás összege az 500 ezer forintot meghaladja, akkor pedig rendkívüli testületi ülés keretében térjünk vissza erre a pályázatra. Feltételezhető, hogy az előkészítés költségeknek az összege nem fogja meghaladni az 500 ezer forintot.

**Prokaj Milán képviselő:**

Rendelkezésre áll információ, hogy hány százalékos önerő szükséges a pályázathoz?

**Kiss Sándor címzetes főjegyző:**

Pillanatnyilag nem tudom megmondani. A pályázati kiírásból nem derült ki, hogy az előkészítés vonatkozásában az Önkormányzatnak hány százalékban kellene saját forrást rendelkezésre bocsátani. A pályázatírónak az volt a kezdeményezése, hogy a képviselő-testület olyan határozatot hozzon, hogy az előkészítéshez szükséges önerőt vállaljuk forintosított megkötés nélkül.

**Békési Gyula képviselő:**

Támogatom jegyző úr javaslatát. A nyári konyha épületének a fala meg van rogyva, javításra szorul.

**Sári László polgármester:**

Amennyiben nincs több kérdés, kérem, hogy szavazzunk.

*A képviselő-testület egyhangúlag, hét igen szavazattal elfogadta az alábbi határozatot:*

**40/2020. (VI.30.) határozat**

Kerecsend Község Önkormányzatának Képviselő-testülete úgy határozott, hogy pályázatot nyújt be a népi építészeti program keretében tájházak építészeti értékeinek megújulását támogató szakmai előkészítésre a Kerecsendi Hagyományok Háza (Kerecsend, Bereksori u. 49.) épületegyüttesének felújítása érekében.

A pályázat szakmai előkészítésének elvégzéséhez szükséges saját forrás összegét az Önkormányzat költségvetése terhére biztosítja.

A Képviselő-testület megbízza a polgármestert a pályázat előkészítésével és benyújtásával.

**Felelős:** Sári László polgármester

**Határidő:** a pályázati kiírás szerint

**Sári László polgármester:**

Köszönöm szépen. Jegyző úr szeretne tájékoztatást adni egy büntetőüggyel kapcsolatban.

**Kiss Sándor címzetes főjegyző:**

Mint az ismeretes, az elmúlt év januárjában az Önkormányzat és a Kerecsendi Faluvédő Egyesület megkeresést kapott a Rendőrségtől annak kapcsán, hogy hűtlen kezelés gyanúja merült fel több önkormányzati, illetve a Faluvédő Egyesület által végrehajtott beruházás során. Emiatt több száz oldalnyi iratanyagot adtam át március elején a Heves Megyei Rendőr-főkapitányság Bűnügyi Osztály Gazdaságvédelmi Alosztályának. Idén február 19-i keltezéssel kaptunk egy hivatalos értesítést, melyben tájékoztattak arról, hogy a lefoglalást, valamint az eljárást megszüntették. Az Egri Járási Ügyészség döntése alapján a rendőrségi döntés jogerőre emelkedett. Minden az Önkormányzatot és a Faluvédő Egyesületet érintő, hűtlen kezeléssel kapcsolatos megalapozatlan feljelentés elutasításra került.

Kérem a tisztelt képviselő-testületet, hogy a tájékoztatást szíveskedjen tudomásul venni.

*A képviselő-testület Kiss Sándor címzetes főjegyző tájékoztatóját tudomásul vette.*

**Sári László polgármester:**

A továbbiakban két tájékoztató jellegű közleményt szeretnék a nyilvánosság elé tárni. Július 15-én falubejárást tartunk. Megpróbáljuk minden ingatlanba eljuttatni a felhívásunkat annak érdekében, hogy a falubejárás alkalmával már ne észrevételt, hanem szabálysértési eljárást indítsunk azokkal szemben, akikkel szemben ez indokolt. Kérném a tisztelt képviselőket, hogy lehetőség szerint mindenki próbáljon a falubejáráson részt venni.

A temetőben megpróbáljuk a hulladékkezelést átalakítani. Az egyik lehetőség két fémkonténer megvásárlása, vagy adott esetben bérlése. A konténereket másfél havonta szállíttatnánk el. Külön történne a szerves, illetve a szervetlen hulladék gyűjtése a konténerekben.

A másik lehetőség két vagy három darab ezer literes gurulókonténer alkalmazása lenne, amit szintén a szolgáltató bocsátana rendelkezésre.

A közfoglalkoztatottak létszáma bővült, igyekszünk megfelelő embereket találni a szerves és a szervetlen hulladék különválogatására. Úgy gondolom, hogy a konténerek alkalmazásával megszűnne a temető környékén a hulladékkezelés problémája. A számítások elvégzése folyamatban van, függetlenül attól, hogy melyik megoldást választjuk, költségvetési vonzata lesz.

Köszönöm szépen. Alpolgármester asszonynak adom át a szót.

**Forgácsné Román Rita alpolgármester:**

Köztudott, hogy 2020. július 1-jétől a UPC-től a Vodafone veszi át a szolgáltatás biztosítását. Ezzel kapcsolatban merült fel bennem, hogy a falutévével kapcsolatban lehetne tárgyalni a szolgáltatóval. Tudomásom szerint a lakosság több mint a fele rendelkezett UPC előfizetéssel, így jogutódjánál a Vodafone-nál állnak jelenleg szerződésben. Számos közlemény, képviselő-testületi ülés sugárzására lenne ezáltal lehetőség, amit a lakosság széles körben nyomon követhetne.

Polgármester úr említette, hogy a finanszírozás hiánya miatt levonult a buszmegálló felújítását végző kivitelező. Emiatt két hónapja megközelíthetetlen a házunk, ráadásul a faluban is esztétikátlannak tűnik a félkész buszmegálló, valamint az ottani hulladék.

A Pataki út végén célszerű lenne elvégezni a fűkaszálást, mivel a területen hatalmasra nőtt a fű. Köszönöm szépen.

**Sári László polgármester:**

A Falutévé újraindulásával kapcsolatban a Médiatörvény változtatására is szükség lenne. Sok kritérium van, aminek nem tudunk megfelelni. Nem gondolom úgy, hogy a szolgáltató támogatni fogja a javaslatunkat.

A buszmegálló projekt kivitelezője azért vonult le, mert több olyan munkája van, ahonnan gyorsabban fog pénzhez jutni. A mi projektünknek a befejezési határideje 2020. december 31. Hétfői napon lesz egy tárgyalás a folytatást illetően.

A fűkaszálással kapcsolatban elmondható, hogy nem rendelkezünk elegendő emberrel. Önkéntes alapon kell embert keresnünk, vagy vállalkozót kell keresni, aki elvégzi a munkálatokat.

**Forgácsné Román Rita alpolgármester:**

Erre lehetne megoldás egy szolgáltatásalapú brigád létrehozása, amely képes lenne különböző karbantartási, egyéb feladatok ellátására.

**Sári László polgármester:**

A következő ülésünkön lesz majd egy előterjesztés a gazdasági társaság újragondolásával kapcsolatban. A lakosság felé nyújtott szolgáltatás biztosíthatna az Önkormányzat számára némi bevételt.

**Békési Gyula képviselő:**

Felsőtárkányban a televízió kérdését hogyan oldották meg?

**Sári László polgármester:**

A település bevételei nagyságrendekkel nagyobbak, mint Kerecsendé. Élő adás egyébként náluk sincs. A Médiatörvény alapján több órányi élő adást kell biztosítani, ami nem, vagy csak nagyon drágán oldható meg.

**Forgácsné Román Rita alpolgármester:**

Körülbelül 30 év eseményeiről van videóanyagunk. Úgy gondolom, hogy ezeket az anyagokat fel lehetne használni a sugárzás során.

**Suha József alpolgármester:**

A faluban sok sofőr közlekedik a megengedettnél nagyobb sebességgel. Azt szeretném, ha minden utcában elhelyeznénk fekvőrendőröket. Elsősorban a Dankó utcára vonatkozóan vannak tapasztalataim, de a probléma a település egészét érinti.

Szintén nem került megoldásra a csapadékvíz-elvezetés problémája. A Dankó és a Pataki utcán vízátfolyások, tócsák keletkeznek.

**Prokaj Milán képviselő:**

Több alkalommal jeleztem már a temető területével kapcsolatos aggályaimat. Különösen a temető területén felhalmozódott hulladékok kapcsán. Műanyag flakonok, kőhulladékok, kommunális hulladék éktelenkedik a temetőnél. Többször kértem már, hogy történjen meg a hulladék elszállítása. Ez az állapot nem tűrhető tovább, legalább a nyár végéig kerüljön elszállításra a hulladék. Úgy gondolom, hogy a temetőbe nem való a hulladék.

**Sári László polgármester:**

Egyetértek. Köszönöm szépen, zárt üléssel folytatjuk a munkát.

*A meghívottak, Burai József képviselő, valamint a vendégek távoznak az ülésteremből, a testület zárt ülés keretében folytatja a munkát.*

kmf.

 Sári László Kiss Sándor

 polgármester címzetes főjegyző